حجت الاسلام مقصود ڈومکی:

اسرائیل کے خاتمے کی الٹی گنتی شروع ہوچکی ہے

ایک بیان میں ایم ڈبلیو ایم سندھ کے سیکرٹری جنرل نے کہا کہ قبلہ اول مسلمانان عالم کا دل ہے، اس کیخلاف امریکہ اور اسرائیل کی سازش کو ہم کبھی کامیاب ہونے نہیں دینگے، اسرائیل ان شاء اللہ دنیا کے نقشے سے جلد مٹ جائیگا۔

خبر کا کوڈ: ۴۳۲۲۲۸

تاریخ: ۱۳ اسفند ۲۰۱۷ - ۱۳:۲۳

رسا نیوز ایجنسی کی رپورٹ کے مطابق، مجلس وحدت مسلمین صوبہ سندھ کے سیکرٹری جنرل علامہ مقصود علی ڈومکی نے کہا ہے کہ یروشلم کو اسرائیلی دارالحکومت تسلیم کرنے کے امریکی اقدام نے امت مسلمہ کے دل میں خنجر پیوست کردیا ہے، امریکہ کو عالمی قوانین کی ہرگز پرواہ نہیں اور نا ہی دنیا کے امن سے کچھ مطلب ہے، اپنے ناپاک عزائم کی تکمیل کے لئے اس نے دنیا بھر میں انسانوں کا قتل عام کیا ہے، بیت المقدس مسلمانوں کا قبلہ اول ہے، امریکی صدر ڈونلڈ ٹرمپ کی جانب سے بیت المقدس کو اسرائیل کا دارالحکومت بنائے جانے کی شدید الفاظ میں مذمت کرتے ہیں، پاکستانی حکومت سے مطالبہ کرتے ہیں کہ اس مسئلے پر فوری طور پر امریکہ سفیر کو وزات خارجہ میں طلب کیا جائے، حکومت پاکستان اس مسئلے اپنے موقف کو واضع طور پر پیش کرے۔ ایک بیان میں ان کا مزید کہنا تھا کہ مجلس وحدت مسلمین اس مسئلے پر ہرگز خاموش نہیں بیٹھے گی، قبلہ اول مسلمانان عالم کا دل ہے، اس کیخلاف امریکہ اور اسرائیل کی سازش کو ہم کبھی کامیاب ہونے نہیں دیں گے، اسرائیل انشاء اللہ دنیا کے نقشے سے جلد مٹ جائیگا، اسرائیل کے خاتمے کا کاونٹ ڈاؤن شروع ہو چکا ہے۔

علامہ مقصود ڈومکی کا کہنا تھا کہ عالم اسلام کا بچہ بچہ غاصب انسانیت دشمن صہیونی ریاست کیخلاف لڑنے اور بیت المقدس کی آزادی کے لئے ہمہ وقت تیار ہیں۔ انہوں نے کہا کہ کہاں ہے آل سعود کی نام نہاد اسلامی اتحاد افواج، آج امریکی اعلان کے بعد اس نام نہاد جعلی اتحاد کا بھی اندازہ مسلم امہ کو ہوگیا ہے، یہ اتحاد مسلم امہ کے لئے نہیں بلکہ یمن کے مظلوم مسلمانوں کے قاتل آل سعود اور اسرائیل کا سرپرست امریکہ کے مفادات کی تحفظ کے لئے بنایا گیا ہے۔ انہوں نے کہا کہ عرب کے عیاش بادشاہ اسرائیل اور امریکہ کے اتحادی ہیں، انشاء اللہ ظالموں جابروں کے خاتمے کا وقت آپہنچا ہے، وہ وقت دور نہیں جب اسرائیل اور اس کے سرپرست امریکہ کے ناپاک عزائم خاک میں مل جائیں گے، مسلمان متحد ہوکر امریکہ اسرائیل اور اس کے اتحادی پٹھوؤں کیخلاف ہر سطح پر آواز بلند کریں، یہ ہمارے ایمان کا حصہ ہے اسے ہم سرانجام دیتے رہیں گے۔ /۹۸۸/ ن۹۴۰